**1. melléklet**

**BESZÁMOLÓ**

**a 2019. évi gyermekvédelmi és gyermekjóléti feladatok ellátásáról**

**I.**

**Borzavár község demográfiai mutatói:**

|  |  |  |  |  |  |  |
| --- | --- | --- | --- | --- | --- | --- |
|  | **2014.** | **2015.** | **2016.** | **2017.** | **2018.** | **2019.** |
| **Állandó lakosságszám** | 742 | 751 | 744 | 730 | 752 | 761 |
| **0-14 éves** | 104 | 105 | 98 | 98 | 109 | 113 |
| **14-18 éves** | 26 | 26 | 31 | 28 | 31 | 27 |
| **0-18 éves összesen** | 130 | 131 | 129 | 126 | 140 | 140 |
| **0-18 évesek aránya %-ban** | 17,5 | 17,44 | 17,33 | 17,26 | 18,62 | 18,40 |

A lakosság száma, valamint a településen élő 18 év alattiak száma folyamatos csökkenést mutatott 2017. évig, majd 2018. évtől emelkedett, 2019. évre minimális csökkenést mutat az állandó lakosság számához képest.

A Borzavári Német Nemzetiségi Nyelvoktató Általános Iskolában a 2019. október 1-jei állapot szerint **95 gyermek tanul**, ebből **50 borzavári,** 40 porvai, 4 zirci és 1 eplényi gyermek tanult.

A **Zirci Benedek Elek Óvoda és Bölcsőde** (2013. július 1. napjától a Zirc és Lókút Óvodatársulás fenntartásában működik) 2015. szeptember 1. napjától „átszervezésen” esett át: Borzavár Községi Önkormányzat által fenntartott Borzavári Manókert Óvoda is a zirci óvoda (mint bázisintézmény) tagóvodája lett azáltal, hogy Borzavár Községi Önkormányzat csatlakozott a társuláshoz. Az intézményben 2015. augusztus 31-ig **11 óvodai csoport** (10 csoport a zirci bázisintézményben, 1 csoport a lókúti tagintézményben) 2015. szeptember 1. napjától összesen **12 óvodai csoport** (10 csoport a zirci bázisintézményben, 1 csoport a Lókúti Tagóvoda és **1 csoport a Borzavári Manókert Óvoda tagintézményben**) működött, melyben - a 2019. október 1-jei statisztika alapján - összesen **264 gyermeket** (226 gyermeket a zirci bázisintézményben és 18 gyermeket a lókúti és **20 gyermeket a borzavári tagintézményben**) **gondoztak. Az engedélyezett maximális gyermeklétszám:** 250 fő a zirci bázisintézményben, és **20 fő a lókúti** és 25 fő a borzavári **tagintézményben.** Óvodáztatási körzet kiterjed: **Zirc város, Lókút és Borzavár község közigazgatási területére, valamint a Zirc és Lókút Óvodatársulással köznevelési szerződést kötő település közigazgatási területére (jelenleg Pénzesgyőr községre).**

**II.**

**2019. évben az önkormányzat által nyújtott pénzbeli, természetbeni ellátások biztosítása, hatósági intézkedések:**

**1./** **A települési önkormányzat jegyzője megállapítja** – a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) rendelkezéseinek megfelelően - **a** **gyermek rendszeres gyermekvédelmi kedvezményre való jogosultságát. A rendszeres gyermekvédelmi kedvezményt a központi költségvetés biztosítja.**

Rendszeres gyermekvédelmi kedvezményt a jegyző **4 családban 7 gyermek részére állapított** meg. Számukra a jogszabályi rendelkezések alapján pénzbeli támogatás került **kifizetésre 105 eFt értékben. (ebből alap összegű támogatás: 66 eFt, emelt összegű: 39 eFt).** Elutasításra nem került egyetlen kérelmező sem.

**2019. december 31-én rendszeres gyermekvédelmi kedvezményben részesített családok száma a gyermekek száma szerint:**

|  |  |  |  |  |
| --- | --- | --- | --- | --- |
| 1 gyermek | 2 gyermek | 3 gyermek | 4 vagy 5 gyermek | Összesen |
| 2 | 1 | 1 | 0 | 4 |
| ebből: gyermekét egyedülálló | | | | |
| 2 | 0 | 0 | 0 | 2 |

**2019. december 31-én rendszeres gyermekvédelmi kedvezményben jogosult gyermekek száma életkor szerint:**

|  |  |  |  |  |
| --- | --- | --- | --- | --- |
| 6 éves kor alatt | 7-14 éves | 15-18 éves | 19 év feletti | Összesen |
| 2 | 3 | 2 | 0 | 7 |
| Ebből: tartósan beteg, fogyatékos | | | | |
| 0 | 1 | 0 | 0 | 1 |

**2./ Hátrányos helyzet, halmozottan hátrányos helyzet vizsgálata és megállapítása**

A Gyvt 67/A. § (1)-(2) bekezdése az alábbiak szerint rendelkezik:

„(1) **Hátrányos helyzetű** *az a rendszeres gyermekvédelmi kedvezményre jogosult gyermek és nagykorúvá vált gyermek, aki esetében az alábbi körülmények közül egy fennáll:*

*a)* a szülő vagy a családbafogadó gyám alacsony iskolai végzettsége, ha a gyermeket együtt nevelő mindkét szülőről, a gyermeket egyedül nevelő szülőről vagy a családbafogadó gyámról - önkéntes nyilatkozata alapján - megállapítható, hogy a rendszeres gyermekvédelmi kedvezmény igénylésekor legfeljebb alapfokú iskolai végzettséggel rendelkezik,

*b)* a szülő vagy a családbafogadó gyám alacsony foglalkoztatottsága, ha a gyermeket nevelő szülők bármelyikéről vagy a családbafogadó gyámról megállapítható, hogy a rendszeres gyermekvédelmi kedvezmény igénylésekor az Szt. 33. §-a szerinti aktív korúak ellátására jogosult vagy a rendszeres gyermekvédelmi kedvezmény igénylésének időpontját megelőző 16 hónapon belül legalább 12 hónapig álláskeresőként nyilvántartott személy,

*c)* a gyermek elégtelen lakókörnyezete, illetve lakáskörülményei, ha megállapítható, hogy a gyermek a településre vonatkozó integrált településfejlesztési stratégiában szegregátumnak nyilvánított lakókörnyezetben vagy félkomfortos, komfort nélküli vagy szükséglakásban, illetve olyan lakáskörülmények között él, ahol korlátozottan biztosítottak az egészséges fejlődéséhez szükséges feltételek.

(2) **Halmozottan hátrányos helyzetű**

*a)* az a rendszeres gyermekvédelmi kedvezményre jogosult gyermek és nagykorúvá vált gyermek, aki esetében az (1) bekezdés *a)-c)* pontjaiban meghatározott körülmények közül legalább kettő fennáll,

*b)* a nevelésbe vett gyermek,

*c)* az utógondozói ellátásban részesülő és tanulói vagy hallgatói jogviszonyban álló fiatal felnőtt.”

*Borzavár községben a rendszeres gyermekvédelmi kedvezményben részesülő családok közül* ***3*** *gyermek szülője kérte a* ***hátrányos helyzetének*** *megállapítását, mely a szülő alacsony iskolai végzettségre tekintettel lett megállapítva.* ***A gyámhivatal 1 gyermeket nevelésbe vett, erre tekintettel állapította meg a gyermek halmozottan hátrányos helyzetet.*** *2019. december 31. napján 1 halmozottan hátrányos helyzetű fiatal felnőtt volt a nyilvántartásban.*

**3./ Rendkívüli települési támogatás**

Borzavár Községi Önkormányzat Képviselő-testületének a szociális, gyermekvédelmi és személyes gondoskodást nyújtó ellátásokról szóló 5/2015. (II. 27.) önkormányzati rendelet (a továbbiakban: Rendelet) alapján rendkívüli települési támogatást nyújtott az Önkormányzat azokat a gyermeket nevelő, vagy gyermekkel rendelkező személyeknek, akik időszakosan vagy tartósan létfenntartási gonddal küzdenek.

**A hatáskör jogosultjának döntése alapján a rendkívüli települési támogatás természetben is nyújtható *(****Erzsébet-utalvány, élelmiszer, tankönyv és tanszer, továbbá közüzemi díj, intézményi és gyermekintézményi térítési díj intézmény számlájára történő közvetlen utalása, napi egy alkalommal a segélyezettnek becsomagolva eljuttatott ebéd, meleg étel formájában, a Családsegítő Szolgálat családgondozóin keresztül, a családgondozónak történő pénzbeli ellátás kifizetése útján és a segély céljának megjelölésével, a felhasználás számlával történő igazolásával*).

Ezen támogatási formának összesen **5** **esetben 2 család 5 gyermeke részére folyósított 55 e Ft összegben.** A támogatás megállapítását legtöbbször iskoláztatáshoz (ruházat, tanszer), élelmiszervásárláshoz kérnek segítséget.

A gyermekekre tekintettel megállapított rendkívüli települési támogatás (2015. március 1. napja előtt önkormányzati segély) alakulása:

|  |  |  |  |  |  |  |  |
| --- | --- | --- | --- | --- | --- | --- | --- |
|  | **2013.** | **2014.** | **2015.** | **2016.** | **2017.** | **2018.** | **2019.** |
| **Esetek száma** | 18 | 24 | 15 | 7 | 6 | 6 | 5 |
| **Támogatott családok száma** | 6 | 7 | 7 | 3 | 3 | 2 | 2 |
| **Gyermekek száma** | 12 | 13 | 11 | 5 | 7 | 5 | 5 |
| **Kifizetett összeg (e Ft-ban)** | 185 | 225 | 140 | 75 | 80 | 70 | 55 |

A fenti adatok alapján megállapítható, hogy évről évre kevesebb kérelmező fordult az önkormányzathoz támogatásért.

**4./ Tankönyvtámogatás**

- Borzavár Községi Önkormányzat a Rendelet 23. §-a alapján tankönyvtámogatásban részesítheti azt a borzavári állandó lakóhellyel rendelkező tanulót, aki

*„a) a Borzavár-Porva Német Nemzetiségi Nyelvoktató Általános Iskola tanulói jogviszonyával rendelkezik,*

*b) szakiskolai és középiskolai (gimnázium és szakközépiskola) jogviszonnyal rendelkezik,*

*c) gyógypedagógiai, konduktív pedagógiai nevelési-oktatási intézmény tanulói jogviszonnyal rendelkezik, és*

*d) nappali rendszerű képzésben első diplomáját szerzi felsőfokú oktatási intézményben.”*

A tankönyvtámogatás~~t~~ adható közvetlenül a támogatott számára átadott pénzbeli ellátásként, vagy az oktatási intézményen keresztül természetben, tankönyv formájába augusztus, szeptember és október hónapban.

A Rendelet 23. § a) és c) pontjában történő megfelelés esetén a számlával igazolt teljes költség megtérítésre kerül, míg a b) és d) pontban történő megfelelés esetén a 10.000,- Ft/gyermek támogatás kerül kifizetésre.

**2019-ben általános iskolai tanuló részére nem került támogatás kifizetésre, 25 fő a szakiskolai, középiskolai és felsőfokú nappali rendszerű képzésben járó tanuló részére összesen 250 e Ft került kifizetésre.**

**5./ Egyéb támogatások:**

- Borzavár Községi Önkormányzat Képviselő-testületének a letelepedést ösztönző, és a nevelést segítő támogatási formákról szóló 4/2015.(II.27.) önkormányzati rendelet (a továbbiakban: Rendelet2) 8. **§-a alapján Borzavár Községi Önkormányzat** Képviselő-testülete hivatalból, jövedelemre tekintet nélkül – saját bevételei terhére, **vissza nem térítendő támogatásban részesíti** **azon szülőt, gondviselőt, vagy más törvényes képviselőt, akinek óvodás korú gyermeke a Borzavári Manókert Óvodába jár**. **2019. évben 17 gyermek részesült támogatásban összesen 340 ezer Ft összegben.**

Ezen Rendelet2 9. §-a alapján a Képviselő-testület – hivatalból, jövedelemre tekintet nélkül – saját bevételei terhére, **vissza nem térítendő természetbeni támogatásban (egy füzetcsomag kerül átadásra augusztus 20. napjáig) részesíti azon szülőt, gondviselőt, vagy más törvényes képviselőt (**a továbbiakban együtt: szülő), **akinek általánosiskolás-korú gyermeke a Borzavár-Porvai Német Nemzetiségi Nyelvoktató Általános Iskola (a továbbiakban: Intézmény) nevű intézménybe jár feltéve, ha az alábbi feltételeknek is megfelelnek:**

a) a gyermek állandó bejelentett lakhellyel rendelkezik Borzavár közigazgatási területén, és

b) legalább egyik szülője a gyermekkel azonos bejelentett állandó lakhellyel rendelkezik.

**Természetbeni támogatásként 2019. évben 49 iskolás gyermek kapott füzetcsomagot az önkormányzattól (37.958,- Ft értékben).**

**6./ Gyermekszületési támogatás**

A Rendelet 22. §-a értelmében a hatáskört gyakorló polgármester gyermekszületési támogatást állapít meg a borzavári állandó bejelentett lakcímmel rendelkező családnak, egyedül álló szülőnek, aki a gyermek születését születési anyakönyvi kivonattal igazolja. A támogatás gyermekenként 20 ezer forint/gyermek. Borzavár Községi Önkormányzat ***2019. évben 7 gyermek „születését” támogatta összesen 140 ezer forinttal.***

**7./ Gyermekétkeztetés:**

A Gyvt. 21. §-a értelmében:

***„****(1) Természetbeni ellátásként a gyermek életkorának megfelelő gyermekétkeztetést kell biztosítani a gyermeket gondozó szülő, törvényes képviselő vagy nevelésbe vett gyermek esetén a gyermek ellátását biztosító nevelőszülő, gyermekotthon vezetője, illetve az Szt. hatálya alá tartozó ápolást, gondozást nyújtó intézmény vezetője kérelmére*

*a) a bölcsődében,*

*b) az óvodában,*

*c) a nyári napközis otthonban,*

*d) az általános és középiskolai kollégiumban, az itt szervezett externátusi ellátásban,*

*e) az általános iskolai és - ha önkormányzati rendelet kivételével jogszabály másképpen nem rendelkezik - a középfokú iskolai menzai ellátás keretében,*

*f) a fogyatékos gyermekek, tanulók nevelését, oktatását ellátó intézményben és a fogyatékos gyermekek számára nappali ellátást nyújtó, az Szt. hatálya alá tartozó fogyatékosok nappali intézményében [az a)-f) pontban foglaltak a továbbiakban együtt: intézményi gyermekétkeztetés],*

*g) a 21/C. §-ban foglaltak szerint a bölcsőde és az óvoda zárva tartása, valamint az iskolában az Nktv. 30. § (1) bekezdése szerinti nyári szünet és az Nktv. 30. § (4) bekezdése szerinti tanítási szünetek időtartama alatt (a továbbiakban együtt: szünidei gyermekétkeztetés).*

*(2) Az intézményi és a szünidei gyermekétkeztetés biztosítására kötelezett önkormányzat e feladatának ellátásához a közigazgatási területén kívülről érkező gyermek, tanuló lakóhelye szerinti önkormányzattól hozzájárulást kérhet.”*

A Gyvt. 21/A. § (1)-(2) bekezdése alapján:

*„(1) Ha a szülő, törvényes képviselő eltérően nem rendelkezik, az intézményi gyermekétkeztetés keretében a nem bentlakásos intézményben*

*a) a bölcsődei ellátásban részesülő gyermekek részére az ellátási napokon a reggeli főétkezést, a déli meleg főétkezést, valamint tízórai és uzsonna formájában két kisétkezést,*

*b) a gyermekek és a tanulók számára az óvodai nevelési napokon, valamint az iskolai tanítási napokon az óvodában és a nem bentlakásos nevelési-oktatási intézményben a déli meleg főétkezést, valamint tízórai és uzsonna formájában két kisétkezést*

*kell biztosítani.*

*(2) Intézményi gyermekétkeztetésben részesülhet az iskolában az a tanuló is, aki a napközit nem veszi igénybe. Az étkezések közül az ebéd külön is igényelhető.”*

**Borzavár Községi Önkormányzatnak a Gyvt. 21. § (1) bekezdés a)-b) pontja alapján az óvodában és az általános iskolában szükséges a gyermekétkeztetést biztosítani.**

**Borzavár Községi Önkormányzat gyermekétkeztetési feladatait erre vonatkozó Megállapodás alapján Zirc Városi Önkormányzat biztosítja az általa alapított és fenntartott Zirci Önkormányzati Szolgáltató Központ (a továbbiakban: ZÖSZK) intézmény keretein belül. A normál ételek a ZÖSZK konyháin kerültek előállításra. Az általános iskolás és óvodás gyermekre tekintettel szülő – 2019. évben - nem kérelmezett speciális étkezés biztosítását, így ilyen jellegű étkezés biztosítására nem volt szükség. Amennyiben erre szükség lesz a ZÖSZK a Zirci Erzsébet Kórház-rendelőintézet által működtetett konyhával – az ottani dietetikus közreműködésével - kötött szerződés alapján biztosítani tudja a speciális diéta bármely formáját.**

A Gyvt. 21/B. § (1) bekezdése alapján „*Az intézményi gyermekétkeztetést ingyenesen kell biztosítani*

*a) a bölcsődei ellátásban vagy óvodai nevelésben részesülő gyermek számára, ha*

*aa) rendszeres gyermekvédelmi kedvezményben részesül,*

*ab) tartósan beteg vagy fogyatékos, vagy olyan családban él, amelyben tartósan beteg vagy fogyatékos gyermeket nevelnek,*

*ac) olyan családban él, amelyben három vagy több gyermeket nevelnek,*

*ad) olyan családban él, amelyben a szülő nyilatkozata alapján az egy főre jutó havi jövedelem összege nem haladja meg a kötelező legkisebb munkabér személyi jövedelemadóval, munkavállalói, egészségbiztosítási és nyugdíjjárulékkal csökkentett összegének 130%-át vagy*

*ae) nevelésbe vették;*

*b) az 1-8. évfolyamon nappali rendszerű iskolai oktatásban részt vevő tanuló számára, ha*

*ba) rendszeres gyermekvédelmi kedvezményben részesül, vagy*

*bb) nevelésbe vették;*

*c) azon a) és b) pont szerinti életkorú, rendszeres gyermekvédelmi kedvezményben részesülő gyermek számára, akit fogyatékos gyermekek számára nappali ellátást nyújtó, az Szt. hatálya alá tartozó fogyatékosok nappali intézményében helyeztek el;*

*d) az 1-8. évfolyamon felül nappali rendszerű iskolai oktatásban részt vevő tanuló számára, ha*

*da) nevelésbe vették, vagy*

*db) utógondozói ellátásban részesül.”*

A Gyvt. 21/B. § (2) bekezdés szerint „*Az intézményi gyermekétkeztetést az intézményi térítési díj 50%-os normatív kedvezményével kell biztosítani*

*a) az 1-8. évfolyamon felül nappali rendszerű iskolai oktatásban részt vevő tanuló számára, ha rendszeres gyermekvédelmi kedvezményben részesül;*

*b) az 1-8. és az azon felüli évfolyamon nappali rendszerű iskolai oktatásban részt vevő tanuló számára, ha olyan családban él, amelyben három vagy több gyermeket nevelnek, feltéve, hogy az (1) bekezdés b) pont ba) alpontja alapján a tanuló nem részesül ingyenes intézményi gyermekétkeztetésben;*

*c) az (1) bekezdés a), b) és d) pontja szerinti életkorú, tartósan beteg vagy fogyatékos gyermek számára, feltéve, hogy az (1) bekezdés alapján a gyermek nem részesül ingyenes intézményi gyermekétkeztetésben.”*

A fenti mentesség és kedvezmények biztosításakor a Gyvt. 21/B. § (3)-(9) bekezdéseire figyelemmel kell lenni.

**a) Az ingyenesen és kedvezménnyel étkező gyermekek számának\* alakulása:**

|  |  |  |  |  |  |  |  |
| --- | --- | --- | --- | --- | --- | --- | --- |
| **Kedvezmény mértéke** | **Kedvezményben részesülő gyermekek száma** | | | | | | |
| **2013.** | **2014.** | **2015.** | **2016.** | **2017.** | **2018.** | **2019.** |
| **100 %-os** | 22 | 20 | 11 | 16 | 14 | 17 | 20 |
| **50 %-os** | 15 | 14 | 2 | 11 | 13 | 14 | 12 |

*\* Ellátotti mutatószám!*

**b) Az ingyenesen és kedvezménnyel étkező gyermekek számának\* alakulása korcsoportos megoszlás szerint:**

|  |  |  |  |  |  |  |
| --- | --- | --- | --- | --- | --- | --- |
| **Kedvezmény mértéke** | **Kedvezmény igénybevevő** | **2015.** | **2016.** | **2017.** | **2018.** | **2019.** |
| **50%** | ***óvodás gyermek*** | 1 | 0 | 000 0 | 0 | 0 |
|  | ***általános iskolás gyermek*** | 1 | 11 | 13 | 14 | 12 |
| **100%** | ***óvodás gyermek*** | 4 | 10 | 10 | 14 | 16 |
|  | ***általános iskolás gyermek*** | 7 | 6 | 4 | 3 | 4 |

*\* Ellátotti mutatószám!*

*A kedvezményes gyermekétkeztetésben részesülők száma 2013-2015. időszakban csökkenést mutat, majd 2016. évben növekedett, 2017. évben stagnált, 2018. évtől ismét növekedett.*

**Szünidei gyermekétkeztetés**

2016. január 1. napjától a Gyvt. 21/C. § (1) bekezdés a) pontjának szabályozása alapján a települési önkormányzat **a szünidei gyermekétkeztetés keretében a szülő, törvényes képviselő kérelmére** **a déli meleg főétkezést** a hátrányos helyzetű gyermek és a rendszeres gyermekvédelmi kedvezményben részesülő, halmozottan hátrányos helyzetű gyermek részére **ingyenesen biztosítja.**

2019. évben szülői nyilatkozatok (kérelem) alapján a szünidei ingyenes gyermekétkeztetést igénybe vette:

**Tavaszi szünetben: 2 gyermek**

**Nyári szünetben: 3 gyermek**

**Őszi szünetben: 3 gyermek**

**Téli szünetben: 3 gyermek**

**III.**

**Az önkormányzat által biztosított személyes gondoskodást nyújtó ellátások:**

**Gyermekjóléti szolgáltatás**

2016. január 1. napjától a gyermekjóléti szolgáltatás „intézményi rendszerében” változás következett be. A Gyvt. 40. § (1) bekezdés alapján a: *„Gyermekjóléti szolgáltatás a családsegítéssel egy szolgáltató - a család- és gyermekjóléti szolgálat (a továbbiakban: gyermekjóléti szolgálat) - keretében működtethető. A gyermekjóléti szolgálat ellátja a 39. § és a (2) bekezdés szerinti gyermekjóléti szolgáltatási feladatokat, valamint a családsegítés Szt. 64. § (4) bekezdése szerinti feladatait.”*

Az Önkormányzat a gyermekjóléti alapfeladatát, a gyermekjóléti szolgáltatást 2017. január 1. napjától a Zirc Városi Önkormányzat által alapított és fenntartott Zirci Önkormányzati Szolgáltató Központ Család-és Gyermekjóléti Szolgálatán keresztül biztosítja. A Szolgálat tapasztalatait ***külön beszámoló tartalmazza.***

**IV.**

**Óvoda**

Intézményben 1 fő gyermekvédelmi felelős működött, a tagintézményekben a tagintézmény-vezető látta el, ezt a feladatot. A gyermekvédelem koordinálását az intézményvezető, az óvodapedagógusok és kisgyermeknevelők segítségével gyakorolta a mindennapokban.

Tevékenységeik:

* rendszeres óvodába járás követése
* kapcsolattartás a családokkal
* kapcsolattartás a családsegítő szolgálattal
* kapcsolattartás az óvodai szociális segítővel.

Integráló intézményként évek óta foglalkozik sajátos nevelési igényű gyermekekkel, tudatosan fejlesztik a pedagógiai tevékenység feltételeit. A TOP- 1.4.1-15-VE1-2016-00021 pályázat segítségével a következő fejlesztési célok valósultak meg:

* 1 nevelői szoba
* 1 tornaterem, öltöző, szertár
* 1 fejlesztő szoba
* 1 logopédiai, hittan szoba (kettős funkcióval)
* raktárhelyiségek korszerűsítése
* mosoda átépítése
* melegítő konyha korszerűsítése a modern kor elvárásait is tükröző konyhai berendezés és eszközpark kialakításával
* udvarrész eszközállományának fejlesztése beépített játszótéri eszközökkel (az alsó udvarrész vonzóbbá tétele a játékeszközök bővítésével)
* külső parkoló férőhely bővítése és felújítása
* energetikai beruházás keretében az óvoda külső hőszigetelésére és napkollektorok és világítótestek beszerelésére nyílt lehetőség.

A tárgyi fejlesztés nyomán a mozgás- és készségfejlesztő játékaink tárháza nagy változáson ment keresztül, ezek jól szolgálták pedagógiai célkitűzéseiket. A beruházások áttételesen a családok kényelmét szolgálták és egy magasabb komfortérzet megteremtésére adtak lehetőséget.

A székhely óvodába a 2018/2019-es nevelési évben 5 fő sajátos nevelési igényű gyermek járt, ellátásukat saját foglalkoztatású szakemberrel és külsős gyógypedagógusok, konduktor alkalmazásával oldották meg. Intézményben a logopédiai, fejlesztőpedagógiai ellátást a Veszprém Megyei Pedagógiai Szakszolgálat Zirci Tagintézménye látta el.

* autizmus, nem meghatározott hiperkinetikus zavar (3 fő)
* egyéb pervazív (átható) fejlődési zavar (3 fő)
* beszédfogyatékos (ajak- és szájpadhasadék) (2 fő)
* beszédfogyatékos (nem meghatározott zavara a beszéd és nyelv fejlődésének) (2 fő)
* halmozott (mozgásszervi, értelmi) fogyatékos (3 fő)

*Fejlesztő vagy gyógypedagógiai oktatásban részesülő gyermekek megoszlása 2019.08.31.*

|  |  |  |  |  |  |  |  |
| --- | --- | --- | --- | --- | --- | --- | --- |
| **Óvodai csoportok Zirc** | **jel** | **Pedagógiai Szakszolgálat ellátásai** | | **BTMN** | **SNI ellátás** | | |
| **logopédia** | **fejlesztő pedagógia** | **log.** | **gyp.** | **kond.** |
| **GALAGONYA** | F/1 | 6 | 3 | 1 | 1 | 1 | - |
| **KAMILLA** | F/2 | 10 | 7 | - | - | - | - |
| **BOGLÁRKA** | F/3 | 7 | 1 | - | 1 | 1 | - |
| **HÉTSZÍNVIRÁG** | F/4 | 2 | 3 | - | - | - | - |
| **NAPRAFORGÓ** | E/1 | 5 | 6 | 1 | - | - | - |
| **HÓVIRÁG** | E/2 | 3 | 5 |  | - | - | - |
| **HARANGVIRÁG** | E/3 | 2 | - |  | 1 | 1 | 1 |
| **BÓBITA** | E/4 | 3 | 8 |  | - | - | - |
| **KANKALIN** | T/1 | 5 | 3 | 1 | 1 | 1 | - |
| **TŐZIKE** | T/2 | 7 | 6 | 1 | 1 | 1 | - |
| **összesen** |  | 50 | 42 | 4 | 5 | 5 | 1 |

|  |  |  |  |  |  |  |  |
| --- | --- | --- | --- | --- | --- | --- | --- |
| **Óvodai csoportok**  **Lókút** | **jel** | **Pedagógiai Szakszolgálat ellátásai** | | **BTMN** | **SNI ellátás** | | |
| **logopédia** | **fejlesztő pedagógia** | **log.** | **gyp.** | **kond.** |
| **TÜNDÉRKERT** | - | 3 | - | - | - | - | - |

|  |  |  |  |  |  |  |  |
| --- | --- | --- | --- | --- | --- | --- | --- |
| **Óvodai csoport**  **Borzavár** | **jel** | **Pedagógiai Szakszolgálat ellátásai** | | **BTMN** | **SNI ellátás** | | |
| **logopédia** | **fejlesztő pedagógia** | **log.** | **gyp.** | **kond.** |
| **MANÓKERT** | - | 3 | - | - | - | - | - |

Két atipikus fejlődésmenetű gyermek kapcsolódott be pszichológiai terápiába, ellátásukat a Zirci Pedagógiai Szakszolgálat szakembere végezte.

Az Intézményben 3 gyermek jogosult rendszeres gyermekvédelmi kedvezményre. A hátrányos helyzet veszélyeztetettség elsősorban anyagi, szociális problémákból, munkanélküliségből, a családi szerkezet felbomlásából adódott. Óvodában fokozatosan figyelemmel kísérik a hátrányos helyzetű gyermekek szociális problémáit, gyermekvédelmi felelősünk rendszeres kapcsolatot tartott a család- és gyermekvédelmi szervezetekkel, a védőnővel, gyermekorvossal. Több gyermeknek is volt családgondozója, aki figyelemmel kísérte a család életét, életvezetési tanácsokkal látta el őket, szükség esetén kezdeményezte a védelembe vételt. A velük való együttműködés rendszeres, jelzőrendszeri formában történt.

*Étkezési kedvezményben részesülők megoszlása jogosultság szerint – 2019. december 31-i állapot szerint:*

|  |  |
| --- | --- |
| **Étkezési kedvezmény** | **2019.**  **(főben)** |
| Rendszeres gyermekvédelmi kedvezményben részesül | 3 |
| Tartósan beteg vagy fogyatékos | 8 |
| Családjában tartósan beteg vagy fogyatékos gyermeket nevelnek | 2 |
| Családjában három vagy több gyermeket nevelnek | 53 |
| Nevelésbe vételét rendelte el a gyámhatóság | 3 |
| Családjában az egy főre jutó jövedelem alapján | 110 |

**Általános iskola**

A Borzavári Német Nemzetiségi Nyelvoktató Általános Iskolában a napközi és a tanulószobai foglalkozás az étkeztetésen és a tanuláson kívül a jeles napokra, versenyekre való felkészülésben is segítséget nyújt. A tanulócsoportokban mindig a házi feladat elkészítése, segítségadás az elsődleges, azon kívül felügyeletet biztosít a gyermekek számára. Közösségformáló erőt növel.

Az alsóban a napközi a felügyelet igénye mellett a gyerekek tanulási módszereit segíti, míg a tanulószoba leginkább a felzárkóztatást. 2013. szeptember 1. napjától jogszabályváltozás folytán bevezetésre került az egész napos benntartózkodás lehetősége, ez azoknak, akik igényelték már korábban is rendelkezésére állt. Az iskola az első és az utolsó tanítási nap közötti időszakban a tanítás nélküli munkanapokon, igény esetén biztosítja a napközbeni felügyeletet a tanulók számára.

**V.**

**Felügyeleti szervek által végzett ellenőrzések tapasztalatai:**

2019. évben a jegyző gyámhatósági tevékenységének ellenőrzésére nem került sor.

**VI**.

**Jövőre vonatkozó javaslatok, célok meghatározása**

Borzavár község területén a jövőben nagyobb hangsúlyt kell fektetni a gyermekek szabadidős programjának megszervezésére, az egészséges életmódra történő nevelésre, sportolásra. Borzavár Községi Önkormányzatnak továbbra is gondoskodni kell a pénzbeli és természetbeni ellátások pénzügyi fedezetének, valamint a személyes gondoskodás különböző formáit nyújtó önkormányzati intézmények működtetési feltételeinek folyamatos biztosításáról, továbbá a gyermekétkeztetésről.

**VII.**

**Bűnmegelőzési tevékenység:**

A gyermekkorú és fiatalkorú bűnelkövetőkre vonatkozó információ a Zirci Járás Szociális Szolgáltató Központ Gyermekjóléti Szolgálatának beszámolójában található.

Borzavár Községi Önkormányzat Képviselő-testülete a 41/2015. (VI.15.) határozatával fogadta el a **Települési Közbiztonsági és Bűnmegelőzési Koncepcióját**, melyet a Veszprém Megyei Rendőr-főkapitányság Bűnügyi Igazgatóság Bűnmegelőzési Osztályának iránymutatásával a Nemzeti Bűnmegelőzési Stratégiával összhangban a Zirci Közös Önkormányzati Hivatal közbiztonsági referense készített el. Korábban (2009-től) csak térségi Bűnmegelőzési és Közbiztonsági Koncepció volt.

A gyermek- és fiatalkori bűnözés megelőzése, gyermek- és ifjúságvédelem célja, a fiatalok felkarolása és a fiatalkori bűnözés visszaszorításának elősegítése. A bűnelkövetésben a döntő tényező a közvetlen környezetből – családból (mikrokörnyezet), tágabb kulturális környezetből (makro környezet) – érkező kedvezőtlen hatás. Térségünkben az egyik legfontosabb tényező azoknak a folyamatoknak és hatásoknak az együttes megjelenése, melyek az egyént a társadalom perifériájára sodorják. Ez olyan speciális élethelyzetből kikerült fiatalok esetében figyelhető meg, akiknél súlyos viselkedésbeli zavar, deviancia alakult ki mely a bűnelkövetővé váláshoz vezet.

A visszaszorításban leginkább két beavatkozási terület emelhető ki a család és az iskola. Gyakoriak azok a családok ahol a szülők nem rendelkeznek elég információval a gyermekük magán-, iskolai-, társas-életével kapcsolatban. Ezek a családok nem segítik a gyerek egészséges, pozitív életszemléletének a kialakítását, melyet sok esetben a felgyorsult, anyagias világ sem támogat. Több településen találunk halmozottan hátrányos társadalmi csoportokat ahol a fiatalok felnőtté válása sok esetben összefügg a bűncselekmények elkövetésével, a deviáns magatartással.

A fiatalok számára – bárhonnan is származnak – elsődleges lenne a pozitív családmodell és a család közösségi szerepe.

A gyermekek és a fiatalok második legfontosabb állomása az iskola. Az iskolaközösségek általában homogén csoportokat alkotnak, de egyre több azoknak a száma, akiket az iskolai közösségekből kiközösítenek, hiszen a társadalmi, származási, fogyatékosságból eredő problémák ellentéteket válthatnak ki a gyermekekből.

Az iskola egyre kevésbé képes ellátni nevelő feladatát, funkciója kizárólag az oktatás köré összpontosul, mely leginkább a hagyományos oktatási rendszer folyamatos változásának köszönhető. Ezek a folyamatok a városi iskolákban gyorsabban, a vidéki iskolákban lassabban következnek be. Ennek a kialakult szemléletnek - a nagy erőfeszítést igénylő - változtatásával is eredményt érhetünk el, ezáltal a fiatalokban kedvezőbb értékítélet alakulna ki.

**A prioritásokhoz igazodó, időtávokra tagolt cselekvési terv közé került – a gyermekekhez kapcsolódóan:**

*1./ A gyermek és fiatalkori bűnözés csökkentése*

Fontos feladat szem előtt tartani, hogy ennek a korosztálynak a célirányos preventív nevelésével a későbbi bűnözés csökkenthető, visszaszorítható. D.A.D.A. program népszerűsítése, bűnmegelőzési előadások a tanulók a szülők és a pedagógusok számára. A tanév során az oktatási intézményekben a nyári szünidők alkalmával pedig a táborokban szükséges bűnmegelőzési - áldozatvédelmi előadásokat tartani a rendőrség és más együttműködő szervezet munkatársaival együtt.

### *2./ A droghasználat és a kábítószer-bűnözés kezelése, megelőzése:*

Ennek érdekében széleskörű társadalmi és intézményi összefogásra van szükség. A már évek óta működő Kábítószer Egyeztető Fórum (KEF) működését inspirálni, munkájukat segíteni, a társszervekkel közösen a fiatalok, szüleik valamint a pedagógusok számára felvilágosító előadások szervezése

### *3./ A családon belüli erőszak megelőzése, megtörtént esetek megfelelő kezelése*

A Zirci rendőrőrs munkatársai, a megelőzési előadó, a család- és gyermekjóléti szakemberek, az óvodai és iskolai szociális segítők, a védőnők, háziorvosok, házi gyermekorvosok és a pedagógusok napi jellegű kapcsolattartásával hatékony eredmény érhető el. Kiemelt feladat a problémás családok feltérképezése, segítése, a jelzőrendszer tagjaival probléma esetén a gyors és közvetlen kapcsolat felvétele és a szükséges intézkedések összehangolt végrehajtása.

**Koncepció alapján a megvalósítás eszközei egy bűnmegelőzési és közbiztonsági költségvetési célkeret létrehozása (**Ki kell alakítani a közbiztonság megerősítésében és a bűnmegelőzési feladatokban résztvevő állami, önkormányzati szervek civil szervezetek (rendőrség, gyermekvédelmi rendszer, polgárőrség stb.) részére biztosítandó pénzeszközök juttatási, felhasználási rendszerét, melyhez a költségvetésben megjelenő és az így előre tervezhető keretösszeg biztosítása szükséges.)

**A bűnmegelőzésért és közbiztonság megteremtésért felelős személyeknek hatékonyan együtt kell működnie:**

* rendőrség, katasztrófavédelem területileg illetékes szervezeteivel
* foglalkoztatáspolitikához kapcsolódó intézményekkel, azok képviselőivel
* a környező települések polgárőr egyesület vezetőivel
* önkormányzati vagy egyéb szociális ellátó rendszerhez tartozó személyekkel
* gyermekvédelmi, gyermekjóléti, az oktatási és ifjúságvédelmi szféra helyi intézményeivel, felelőseivel
* az egyház képviselőjével
* a gazdasági élet helyi meghatározó szereplőivel (ipari, kereskedelmi~~,~~ vállalkozók)
* kulturális és szórakozási célt szolgáló kiemelt objektum vezetőivel

A megelőzés hatékony kommunikációjára van szükség: *Az iskolában következetesen és hitelesen kell információt közvetíteni a közömbösség kialakulása ellen, az egyéni védekező reflexek aktiválására.*

A Gyvt a települési önkormányzat feladataként nevesíti a gyermekek védelme helyi ellátó rendszerének kiépítését és működtetését, a területén lakó gyermekek ellátásának megszervezését. Ahhoz, hogy az önkormányzat ezen feladatának maradéktalanul eleget tudjon tenni, mindenképpen szükséges a gyermekjóléti, oktatási, egészségügyi és hatósági területen tevékenykedő szakemberek együttműködése, a civil szerveződések bevonása, hiszen ezáltal lehet a meglévő ellátások színvonalának magasabb szintre történő emelése, illetve azok bővítése, új szolgáltatások bevezetése. Az évente megrendezésre kerülő Gyermekvédelmi Tanácskozás is a fenti célokat szolgálja.

**VIII.**

**A települési önkormányzat és a civil szervezetek közötti együttműködés keretében ellátott feladatok, szolgáltatások**

Borzavár községben hagyományosan kerül megrendezésre évről évre a gyermeknap, amely színvonalasan szolgálja a gyermekek szórakozását, nevelését. Iskolai keretek között működik egy focicsapat, mely eredményes szerepel a körzeti és megyei versenyeken. Az iskola és óvoda rendszeresen tart rendezvényeket, kézműves foglalkozásokat, kirándulásokat, színházlátogatásokat szerveznek. Az iskolás gyermekek rendszeresen műsort adnak a községi rendezvényeken pl. a Hősök Napi megemlékezésen, illetve jótékonysági gálaestet tartanak.

Zirc, 2020. május 21. Sümegi Attila

jegyző

2. melléklet

**Beszámoló a**

**Zirci Önkormányzati Szolgáltató Központ**

**Család- és Gyermekjóléti Szolgálat**

**2019. évi működéséről**

Készítette:

Koós Kata

Intézményvezető

Zirc, 2020. május 10.

A Család- és Gyermekjóléti Szolgálat (a továbbiakban: Szolgálat) a gyermekek védelméről és a gyámügyi igazgatásról, valamint az 1993. évi III. törvény a szociális igazgatásról és a szociális ellátásokról szóló 1997. évi XXXI. törvény alapján végzi tevékenységét. Szakmai elvárásokat a megújult Protokoll, valamint a Dokumentációs vonalvezető, illetve Szakmai ajánlás mellett végeztük.

A 2017. január 1-jén a Zirci Járás Szociális Szolgáltató Központból kivált a család- és gyermekjóléti szolgálat, valamint a család- és gyermekjóléti központ, így az általános iskolában és a szakképző iskolában működő konyhákkal együtt létrejött a Zirci Önkormányzati Szolgáltató Központ. A feladatellátás nem változott meg.

A Zirci Járás területén továbbra is három intézmény látja el a szolgálat feladatait, 4 családsegítővel. Csetény és Szápár településeken Barcza László, akit a két település önállóan alkalmaz. A Közjóléti Alapítvány a Vidéki Családokért (KAVICS) Család- és Gyermekjóléti Szolgálata, Fenyővári Csilla családsegítővel Dudar, Nagyesztergár, Bakonyoszlop, Bakonyszentkirály és Csesznek településeken, Nagy-Holczer Kinga családsegítővel Bakonybél, Pénzesgyőr, Olaszfalu, Porva és Bakonynána településeken látja el a szolgálat feladatit. ***A Zirci Önkormányzati Szolgáltató Központ Család- és Gyermekjóléti Szolgálata Borzavár, Lókút és Zirc településeken látja el a feladatokat Koós Kata családsegítővel és Vargáné Nagy Katalin családsegítővel.***

A 2019-es évről az alábbiakat tudom elmondani:

|  |  |  |  |
| --- | --- | --- | --- |
|  | **Zirc** | **Lókút** | **Borzavár** |
| **Gondozott személy/család** (együttműködési megállapodás alapján végzett tevékenység) | 59/20 | 0/0 | 2/1 |
| **Tanácsadott személy/család**  (nem együttműködés megállapodás alapján végzett tevékenység) | 53/34 | 15/6 | 13/5 |
| **Összesen személy/család** | 112/54 | 15/6 | 15/6 |

Tehát összesen 66 család 142 tagjával foglalkoztunk a 2019-es év folyamán.

***A 0-17 éves korosztály tekintetében a legtöbbször előforduló elsődleges probléma a tavalyi évben is az elhanyagolás lett a családi-kapcsolati (szülő-szülő, szülő-gyermek) konfliktussal együtt, ezeket szorosan követi a gyermeknevelési probléma, illetve a családokban egyre gyakrabban előforduló oktatási-nevelési elhanyagolás. Nagyon magas számú lett a kapcsolattartási problémákkal küzdő elvált szülők közötti közvetítési probléma. Sajnos idén is kiemelkedően magas lett a több probléma együttes előfordulása a családokban. Egyre komplexebb, egyre többfelé ágazó problémákkal szembesülünk évről évre.***

A felnőtt korosztály körében az első helyen kiemelkedően továbbra is az anyagi problémák állnak, amik lakhatással, megélhetési problémákkal függnek össze, amelyek persze legtöbbször a nem megfelelő életvitelből alakulnak ki.

A tavalyi évben kivettük a gondozotti körből azokat a személyeket, akiknek a települési támogatás felhasználásának koordinálását Intézményünk végzi, mivel velük tényleges segítő tevékenység nem működik, csak eseti kapcsolattartás. Illetve a táblázatban nem kerültek kimutatásra a csak adományban részesülők, mivel ők egy-egy alkalommal jelennek meg, és több településről érkeznek. Azonban az ő számuk az év folyamán több, mint 200 fő volt.

***A három település viszonylatában az éves forgalom a következőképpen alakult: Borzavár 27, Lókút 87, Zirc 1441. Összesen 2 alkalommal osztottunk ruhát, ahol kb. 100 személy/család válogathatott. 100 gyermek kapott cipősdoboz ajándékot. Ezt az akciót a család- és gyermekjóléti központtal közösen hirdettük meg, így természetesen a Zirci járás teljes területéről érkezhettek ajándékok, valamint ajándékozott gyermekek.***

A tavalyi évben érkezett jelzések száma:

|  |  |  |  |
| --- | --- | --- | --- |
|  | **Zirc** | **Lókút** | **Borzavár** |
| **Beérkezett jelzések száma** | 38 | 4 | 3 |
| **0-17 éves korú érintett** | 17 | 4 | 3 |
| **Nagykorú érintett** | 21 | 0 | 0 |
| **Érintett összesen** | 34 | 7 | 6 |

***Jelzések leggyakrabban továbbra is a jelzőrendszeri tagoktól jönnek (rendőrség, iskola, önkormányzat, védőnő és másik szolgálat, vagy a központ), de tovább nőtt azoknak a szülőknek a száma, akik önként kérnek segítséget. Ez általában a válás küszöbén álló párok, vagy a gyermekelhelyezésben megállapodni nem tudókra jellemezők, bár szaporodik a tanulási nehézségekkel küzdő gyermekek szüleinek a száma is.***

*2019-ben megszervezett programjaink a család- és gyermekjóléti központtal közösen:*

Tavasszal Húsvéti játszóházat szerveztünk, majd június elején a Bakonykarszt Zrt. családi napján biztosítottuk a gyermekprogramok egy részét a cég felkérésére. Még szintén júniusban volt ruhaosztásunk, illetve az Alkohol és Drogsegély Ambulancia munkatársai tartottak egy előadást az érdeklődőknek (főleg szociális szakembereknek és pedagógusoknak) a fiatalkorúak ellátási lehetőségeiről, illetve napjaink „drogjairól”. ***Június utolsó 2 hetében Intézményünk biztosította a nyári napközit az igénylőknek (4-4 gyermek). Június utolsó hetében kezdődtek szervezett táboraink, így az első – Múlt-Jelen-Jövő elnevezésű – táborban 18 gyermek vett részt. Július első hetében 27 fő gyermek 2 fő kísérővel Erdélyben, az Ivói Erzsébet táborban tölthetett el egy hetet. Júliusban és augusztusban szerveztünk egy-egy napközis tábort, melyeken 40, illetve 41 gyermek vehetett részt***. Augusztus végén a Veszprémi Rendőrkapitányság felkérésére Csopakon, a családi napjukon biztosítottunk elfoglaltságot a gyerekeknek. Az őszi szünetben helyben szerveztünk kézműves foglalkozást gyereknek. Akik szerettek volna több időt tölteni barátaikkal, naponta jöhettek hozzánk filmet nézni szervezett keretek között, felügyelet mellett. December elején szintén a Veszprémi Rendőrkapitányság felkérésére a mikulás rendezvényen vettünk részt, valamint néhány nappal később magunk is szerveztünk karácsonyi kézműveskedést. December második hétvégéjén a Művelődési Házzal közösen lebonyolítottuk a „Mi házunk” elnevezésű rendezvényt, ami részben az Adventhez kötődött, részben Luca naphoz. Nagy sikert aratott. Az évi programok zárásaként december 18-án adtuk át a cipősdoboz ajándékokat egy kis műsör, illetve enni és innivaló keretében.